કૃષિને નુકસાન થયું છે, એટલું જ નુકસાન રોડ-રેલવે અને નાગરિક સુવિધાઓને થયું છે. આ તારાજી અને વિનાશમાંથી બેઠા થવામાં કેરળને લાંબો સમય લાગશે એ નિશ્ચિત છે. દેશ-વિદેશમાંથી તમામ પ્રકારની મદદનો પ્રવાહ કેરળ તરફ વહી રહ્યો છે. સરકાર, સૈન્ય અને સામાજિક સંસ્થાઓ અને સમગ્ર દેશના લોકો કેરળની આ આપદાની ઘડીએ તેમની પડખે ખડા છે. ડિઝાસ્ટર મૅનેજમૅન્ટ યાને આપદા વ્યવસ્થાપન નિષ્ફળ ગયાની ચર્ચાનો કોઈ અર્થ નથી. આવા કુદરતી પ્રકોપ સામે બાથ ભીડવાની ક્ષમતા કોઈ પ્રબંધનમાં હોઈ ન શકે નહીં. આખરે તો એ બધા વ્યવસ્થાપન માનવ આયોજિત હોય છે, પરંતુ અસાધારણ સંજોગોમાં માનવ પાંગળો પુરવાર થાય છે. રાહત અને બચાવ કાર્યોનો આરંભ પણ ભારે વર્ષાની આગાહી અને ઓથાર નીચે કરવો પડ્યો. આ મહિને કેરળમાં ૧૬૪ ટકા વધુ વરસાદ પડ્યો. ભારે વરસાદના આવા ત્રણ રાઉન્ડ સમયાંતરે આવ્યા. ભારે વરસાદ અને નદીઓમાં પૂર ઉપરાંત છલકાઈ ગયેલા બંધના દરવાજા ખોલવામાં આવતા જે જળરાશી વહેતી થઈ એ નાગરિક વસાહતોને તારાજ કરતી ગઈ. કેરળમાં જૂનમાં શરૃ થતો વરસાદ ઑગસ્ટમાં ઓછો થઈ જાય છે, પરંતુ આ વખતે તેનાથી ઊલટું બન્યું. વરસાદનું પ્રમાણ અસાધારણ રીતે વધ્યું.